b'\n_START_ARTICLE_\nRotu\xc5\xa1\xc4\x97\n_START_PARAGRAPH_\nRotu\xc5\xa1\xc4\x97 (i\xc5\xa1 lenk. Ratusz, nuo vok. das Rathaus \xe2\x80\x93 (miesto) tarybos namai; angl. town hall) \xe2\x80\x93 pagrindin\xc4\x97 miesto savivaldyb\xc4\x97s \xc4\xafstaiga ir pastatas, municipaliteto arba magistrato nari\xc5\xb3 susirinkimo bei savivaldyb\xc4\x97s administracijos tarnautoj\xc5\xb3 darbo vieta.\n_START_SECTION_\nIstorija\n_START_PARAGRAPH_\nVakar\xc5\xb3 Europoje savivalda susiformavo XII am\xc5\xbeiuje, dalies miest\xc5\xb3 gyventojams i\xc5\xa1sivadavus nuo feodal\xc5\xb3 priklausomyb\xc4\x97s. Miestams buvo suteikiama Kulmo teis\xc4\x97, Magdeburgo teis\xc4\x97 ir kitos privilegijos, tarp j\xc5\xb3 \xe2\x80\x93 teis\xc4\x97 rinkti magistrat\xc4\x85, kuris \xc4\xafsik\xc5\xabr\xc4\x99s Rotu\xc5\xa1\xc4\x97je, tvark\xc4\x97 organizacinius ir gynybinius miesto reikalus, sprend\xc4\x97 civilines bylas. Greta Rotu\xc5\xa1\xc4\x97s aik\xc5\xa1t\xc4\x97je paprastai b\xc5\xabdavo rengiami savaitiniai turg\xc5\xabs ir, kelis kartus per metus \xe2\x80\x93 mug\xc4\x97s, kuri\xc5\xb3 metu ir buvo skelbiami municipaliteto ar magistrato priimti sprendimai.\n_START_SECTION_\nLietuvoje\n_START_PARAGRAPH_\nLietuvoje pirm\xc4\x85sias pilietines teises Lietuvos didysis kunigaik\xc5\xa1tis Gediminas suteik\xc4\x97 Vilniaus miestie\xc4\x8diams pagal Rygos miesto pavyzd\xc4\xaf. Lietuvos didysis kunigaik\xc5\xa1tis ir Lenkijos karalius Jogaila 1387 m. Merkin\xc4\x97je i\xc5\xa1duota privilegija suteik\xc4\x97 Vilniaus miestui Magdeburgo teises. Jas i\xc5\xa1pl\xc4\x97t\xc4\x97 Didysis kunigaik\xc5\xa1tis \xc5\xbdygimantas K\xc4\x99stutaitis savo 1432 m. privilegijoje. Vyriausias miesto administratorius buvo kunigaik\xc5\xa1\xc4\x8dio iki gyvos galvos skiriamas vaitas. Vaito pirmininkaujamas suolinink\xc5\xb3 teismas nagrin\xc4\x97davo baud\xc5\xbeiam\xc4\x85sias miestie\xc4\x8di\xc5\xb3 bylas. _NEWLINE_Vilniaus rotu\xc5\xa1\xc4\x97, minima 1432 m., stov\xc4\x97jo ten, kur ir dabar. Joje buvo \xc4\xafrengti pos\xc4\x97d\xc5\xbei\xc5\xb3 kambariai, teismo sal\xc4\x97s, pirkli\xc5\xb3 bendruomen\xc4\x97s kambarys, i\xc5\xbedin\xc4\x97, ra\xc5\xa1tin\xc4\x97, archyvas, patalpos saiko matams, ginkl\xc5\xb3 sand\xc4\x97liui, r\xc5\xabsiuose \xe2\x80\x93 kal\xc4\x97jimas. 1662 m. Rotu\xc5\xa1\xc4\x97s bok\xc5\xa1te buvo \xc4\xafmontuotas miesto laikrodis, \xc4\xafrengta atvira galerija, kurioje per \xc5\xa1ventes grie\xc5\xbedavo orkestras. _NEWLINE_Po 1749 m. miesto gaisro rotu\xc5\xa1\xc4\x99 atstatyti buvo pavesta architektui J. K. Glaubicui. 1769 m. darbai buvo baigti, bet po 10 met\xc5\xb3 prad\xc4\x97jo svirti rotu\xc5\xa1\xc4\x97s bok\xc5\xa1tas. Jis gri\xc5\xabdamas apgadino dal\xc4\xaf pastato. Atstatyti rotu\xc5\xa1\xc4\x99 apsi\xc4\x97m\xc4\x97 Laurynas Gucevi\xc4\x8dius. Statybos darbai baigti 1799 m., ta\xc4\x8diau interjero dekoravimo darbai vyko ir XIX a. prad\xc5\xbeioje. 1808 m. Rusijos caro Aleksandro I nurodymu Vilniaus magistratas buvo i\xc5\xa1vaikytas, pastatas perduotas teatrui._NEWLINE_Lietuvoje dar yra i\xc5\xa1likusios Kauno ir K\xc4\x97daini\xc5\xb3 rotu\xc5\xa1\xc4\x97s. Taip pat yra nema\xc5\xbeai \xc5\xbeini\xc5\xb3 apie 1885 m. nugriaut\xc4\x85 renesansin\xc4\x99 Merkin\xc4\x97s rotu\xc5\xa1\xc4\x99.'